· prijedlog-
 Na temelju članka 35. Zakona o lokalnoj i područnoj (regionalnoj) samoupravi (“Narodne novine” broj33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) i članka 36. Statuta Općine Nova Bukovica („Službeni glasnik br. 2/21 i 2/23) Općinsko vijeće Općine Nova Bukovica na svojoj __. sjednici, održanoj dana ________________godine, donijelo je

PROGRAM POTPORE ZA UNAPREĐENJE UVJETA STANOVANJA MLADIH OBITELJI I MLADIH
NA PODRUČJU OPĆINE NOVA BUKOVICA U 2026. GODINI

1. UVOD
Stanovanje je osobito važna ljudska potreba, a stan je svakako velika materijalna vrijednost svakog domaćinstva. Rješavanje stambenih potreba ovisi o socijalno – gospodarskim uvjetima svake zajednice. Na području socijalne politike u fokusu zanimanja je socijalno stanovanje i intervencije koje jedinice lokalne i regionalne samouprave poduzimaju u rješavanju stambenih potreba svojih građana.
Općina Nova Bukovica ovim Programom mjera za poticanje rješavanja stambenog pitanja i unaprjeđenje uvjeta stanovanja mladih obitelji i mladih na području Općine Nova Bukovica (u daljnjem tekstu: Program), namjerava pomoći svom stanovništvu u rješavanju stambene problematike koja je i jedan od najvećih problema, posebice kada je riječ o mladim obiteljima s većim brojem djece, ali i radi sve većeg raseljavanja za boljim uvjetima života.
Pojedini izrazi u smislu ovoga Programa imaju sljedeće značenje:
- obitelj je zajednica koju čine bračni ili izvanbračni drugovi, djeca i drugi srodnici koji zajedno žive, privređuju, ostvaruju prihod na drugi način i troše ga zajedno;
- samohrani roditelj je roditelj koji sam skrbi za svoje dijete i uzdržava ga
- jednoroditeljska obitelj je obitelj koju čine dijete, odnosno djeca i jedan roditelj
- izvanbračna zajednica je životna zajednica neudane žene i neoženjenog muškarca, koja ispunjava uvjete propisane posebnim zakonom kojim se uređuju obiteljski odnosi (traje najmanje 3 godine, a kraće ako je u njoj rođeno zajedničko dijete ili ako je nastavljena sklapanjem braka)
- samac je onaj koji živi sam, bez bračnog ili izvanbračnog druga i bez djece

2. STANOVNIŠTVO NA PODRUČJU OPĆINE NOVA BUKOVICA
Prema rezultatima Popisa stanovništva 2021. godine, na području Općine Nova Bukovica, koje obuhvaća 8 naselja, živi ukupno 1.275 stanovnika

Tablica 1. Opći podaci o Općini Nova Bukovica
Broj naselja 8
Ukupan broj stanovnika (Popis stanovništva iz 2021.) 1.275
Površina Općine 76,43 km2
Prosječna gustoća naseljenosti 2021. god. 17,01 st./km2
Izvor: DZS - popis stanovništva 2021.

Tablica 2. Kretanje broja stanovnika
2011. 2021. -/+ RAZLIKA
1.771-1.275 - 496 (-28%)
Izvor: DZS - popis stanovništva 2011 i 2021.



Tablica 3. Prirodno kretanje stanovništva u 2021.
Općina Nova Bukovica,  Živorođeni 12,  Mrtvorođeni 0,  Umrli 31, Umrla dojenčad 0, Prirodni prirast -19,  Brakovi  sklopljeni 6, razvedeni 2, Vitalni indeks (živorođeni na 100 umrlih) Vital index (live births per 100 deaths) 38,7
Izvor: DZS - popis stanovništva 2021.

3. CILJ I KORISNICI PROGRAMA
Ciljevi demografskog razvoja mogu se preciznije odrediti kao obnavljanje naselja kroz poboljšanje društvene i tehničke (komunalne) infrastrukture, ublažavanje i ispravljanje negativnih demografskih tendencija osiguranjem prirodnog kretanja i migracijskih tokova, osiguranjem ravnomjernog razmještaja stanovništva u prostoru i poboljšanjem standarda življenja.
Demografski cilj treba realizirati zadržavanjem postojećeg i povratkom iseljenog posebno mlađeg stanovništva, poticanjem povećanja broja članova obitelji te istovremenim stvaranjem uvjeta školovanja i rada u mjestu stanovanja (poljoprivreda, obrtništvo i poduzetništvo, mala i srednje velika industrija, trgovina i usluge). Treba stimulirati ostanak mlađih osoba u radno – aktivnoj dobi te stvarati uvjete za imigracijska kretanja. Nastavno na navedeno, a obzirom Općina Nova Bukovica ruralna sredina potreba je prvenstveno potaknuti mlade obitelji i mlade koji se bave poljoprivredom da ostanu živjeti u ruralnom području i proizvode hranu, ali i daju usluge u tom području.
Korisnici mjere iz ovog Programa su mladi i mlade obitelji.
Mladom obitelji u smislu ovog Programa, smatra se zajednica koju čine bračni ili izvanbračni drugovi, pod uvjetom da jedan od bračnih/izvanbračnih drugova nije navršio 40 godina života u godini raspisivanja javnog poziva, djeca i drugi srodnici koji zajedno žive, privređuju, ostvaruju prihod na drugi način i troše ga zajedno te da svoje stambeno pitanje rješavaju stjecanjem vlasništva nad nekretninom iz ovog programa po prvi puta.
Mladom obitelji smatra se i jednoroditeljska obitelj koju čine dijete, odnosno djeca i jedan roditelj ili samohrani roditelj koji nije navršio 40 godina života u godini raspisivanja javnog poziva, pod uvjetom iz prethodnog stavka.
Mladima se smatraju osobe (samci) koje nisu u bračnoj, odnosno izvanbračnoj zajednici u dobi od 18 do 35 godina u trenutku podnošenja prijave te da svoje stambeno pitanje rješavaju po prvi put.
Nisu prihvatljivi korisnici ovog Programa koji su već ostvarili potporu Općine Nova Bukovica za rješavanje svog stambenog pitanja, niti se za jednu nekretninu može dodijeliti potporu više puta.
Na javni poziv za korištenje mjere iz ovog Programa mogu se javiti mladi i mlade obitelj, koji ispunjavaju slijedeće uvjete:
a) državljani Republike Hrvatske,
b) da je bar jedan od bračnih ili izvanbračnih drugova mlađi od 40 godina života u godini raspisivanja javnog natječaja
c) za samca, da je u dobi od 18 do 35 godina života u godini raspisivanja javnog natječaja
d) da samac ili svaki od bračnih ili izvanbračnih drugova, koji po prvi puta rješava stambeno pitanje stjecanjem prava vlasništva, nema u vlasništvu ili suvlasništvu drugu obiteljsku kuću/stan ili kuću/stan za odmor ili da pojedinačno ili zajedno nisu vlasnici/suvlasnici poslovnog prostora na području Republike Hrvatske
e) da samac ili svaki od bračnih ili izvanbračnih drugova koji rješavaju stambeno pitanje nemaju građevinsko zemljište ni drugi stambeni objekt na području Republike Hrvatske ili da isto nisu prodali, darovali ili na bilo koji drugi način otuđili.
Na jednoroditeljsku obitelj i samohranog roditelja se na odgovarajući način primjenjuju odredbe prethodnog stavka.
Pravo na potporu ne može ostvariti fizička osoba za koju su u postupku obrade zahtjeva utvrdi da prema Općinu Nova Bukovica ima dugovanje po bilo kojoj osnovi.
Sredstva po ovom Programu osiguravaju se iz proračuna Općine Nova Bukovica i dodijeliti će se do ukupnog iskorištenja sredstava.

4. MJERE POTICANJA RJEŠAVANJA STAMBENOG PITANJA MLADIH I MLADIH OBITELJI

Mjera 1.1.: Potpora pri kupnji stambenog objekta radi rješavanja vlastitog stambenog pitanja na području Općine Nova Bukovica
Potpora se može odobriti pri kupnji stambenog objekta (kuće) u vlasništvu druge fizičke osobe ili pravne osobe osim osoba u krvnom srodstvu podnositelja zahtjeva, njegovog bračnog ili izvanbračnog druga te uz uvjete propisane ovim Programom.
Potpora za kupnju stambenog objekta (kuće), uz opće uvjete propisane ovim Programom, odobrava se uvjet da se radi o stambenom objektu na području Općine Nova Bukovica.
U slučaju kupnje stambenog objekta, a uz uvjet da se stambeni objekt (kuća) nalazi na području Općine Nova Bukovica, mlada obitelj ili mlada osoba (samac) mogu ostvariti jednokratnu potporu pri kupnji nekretnine u iznosu 2.000,00 eura, uvećano za po 500,00 eura za svako dijete mlade obitelji u trenutku prijave na javni poziv.
Financijska pomoć može se odobriti podnositelju zahtjeva za kupnju stambenog objekta (kuće) za koji postoji valjana i potpuna dokumentacija o legalnosti objekta i to isključivo radi kupnje nekretnine stjecanjem vlasništva nad istom, a kojom po prvi puta rješava svoje stambeno pitanje. Kupoprodajni ugovor za nekretninu mora biti sklopljen u pisanom obliku i ovjerenog kod javnog bilježnika te sadržavati tabularnu ispravu.
Kao prihvatljiv trošak po ovom Programu priznaju se troškovi, uz ostale uvjete utvrđene ovim Programom, od 01. siječnja 2026. godine.
U slučaju kupnje stambenog objekta (kuće), podnositelj zahtjeva i članovi njegove obitelji (za prijavitelje koji nisu samci) moraju prijaviti prebivalište na adresi nekretnine u roku 6 mjeseci od zaključenja ugovora te ga zadržati slijedećih 5 godina od dana potpisa ugovora.
Prijava na ovu mjeru je moguća po raspisanom javnom pozivu do iskorištenja sredstava.
Podnositelj zahtjeva odnosno korisnik ove mjere, dostavlja po potpisu Ugovora o dodjeli potpore, instrument osiguranja u obliku bjanko zadužnice u korist Općine Nova Bukovica na iznos koji pokriva iznos odobrene potpore uvećane za eventualne troškove prisilne naplate.
Instrument osiguranja se aktivira u slučaju:
- da podnositelj zahtjeva odnosno korisnik mjere ne prijavi svoje prebivalište i prebivalište članova svoje obitelji u propisanim rokovima, ne izvršava obveze iz ugovora te postupa protivno smislu Javnog poziva raspisanog ovim Programom,
- otuđi, proda ili daruje nekretninu za čiju kupovinu je primio potporu,
- ukoliko prebivalište korisnika i članova njegove obitelji nije najmanje 5 godina prijavljeno na adresi nekretnine sufinancirane iz Javnog poziva raspisanog ovim Programom.
Korisniku programa koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 5 godina od dana potpisa ugovora. Unutar razdoblja od 5 godina od dana potpisa ugovora, bjanko zadužnica se može aktivirati radi povrata odobrenih sredstava.
Korisnik je dužan u razdoblju 5 godina na zahtjev Općine Nova Bukovica dostaviti dokaz o prebivalištu na adresu nekretnine sufinancirane iz Javnog poziva raspisanog ovim Programom.


Mjera 1.2.: Potpora pri gradnji ili rekonstrukciji stambenog objekta (kuće) radi rješavanja vlastitog stambenog pitanja na području Općine Nova Bukovica
Prihvatljiv trošak po ovoj mjeri su materijal i radovi (građevinski, instalaterski, strojarski, keramičarski, podopolagački, ličilački, stolarski, limarski, fasaderski, krovopokrivački…) na gradnji, opremanje komunalnom infrastrukturom (trošak priključka električne energije, priključka na plinoopskrbu, kao i trošak materijala za izvođenje tih radova te sam trošak radova).
Podnositelj prijave prilaže račun i dokaze o plaćanju računa za nabavu materijala, izvođenje radova ili opremanje komunalnom infrastrukturom.
U slučaju gradnje stambenog objekta (obiteljske kuće), a uz uvjet da se građevinsko zemljište odnosno stambeni objekt nalazi na području Općine Nova Bukovica, mlada obitelj ili mlada osoba (samac) mogu ostvariti jednokratnu potporu pri gradnji ili rekonstrukciji stambenog objekta u iznosu 2.000,00 eura, uvećano za po 500,00 eura za svako dijete mlade obitelji u trenutku prijave na javni poziv.
Prije odobravanja korištenja sredstava u okviru ove mjere Općina Nova Bukovica zadržava pravo provjere i uvida na licu mjesta, svih kriterija o kojima ovisi odobravanje potpore.
U slučaju izgradnje ili rekonstrukcije podnositelj mora biti vlasnik/suvlasnik stambenog objekta na koji se odnosi prijava. Za suvlasnički dio mora priložiti izjavu kojom suvlasnik potvrđuje da je bio suglasan sa radovima i da je upoznat sa podnošenjem prijave za korištenje ove mjere.
U slučaju izgradnje stambenog objekta (kuće) podnositelj zahtjeva i članovi njegove obitelji (za prijavitelje koji nisu samci) moraju prijaviti prebivalište na adresi nekretnine u roku od 36 mjeseci od prijave početka građenja
te ga zadržati sljedećih 5 godina od dana potpisa ugovora.
U slučaju rekonstrukcije stambenog objekta (kuće), podnositelj zahtjeva i članovi njegove obitelji (za prijavitelje koji nisu samci) moraju prijaviti prebivalište na adresi nekretnine u roku 6 mjeseci od zaključenja ugovora te ga zadržati slijedećih 5 godina od dana potpisa ugovora.
Prijava na ovu mjeru je moguća tijekom cijele godine po raspisanom javnom pozivu do iskorištenja sredstava.
Podnositelj zahtjeva odnosno korisnik ove mjere, dostavlja po potpisu Ugovora o dodjeli potpore, instrument osiguranja u obliku bjanko zadužnice u korist Općine Nova Bukovica na iznos koji pokriva iznos odobrene potpore uvećane za eventualne troškove prisilne naplate.
Instrument osiguranja se aktivira u slučaju:
- da podnositelj zahtjeva odnosno korisnik mjere ne prijavi svoje prebivalište i prebivalište članova svoje obitelji u propisanim rokovima, ne izvršava obveze iz ugovora te postupa protivno smislu Javnog poziva raspisanog ovim Programom,
- otuđi, proda ili daruje nekretninu za čiju gradnju/rekonstrukciju je primio potporu,
- ukoliko prebivalište korisnika i članova njegove obitelji nije najmanje 5 godina prijavljeno na adresi nekretnine sufinancirane iz Javnog poziva raspisanog ovim Programom.
Korisniku programa koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 5 godina od dana potpisa ugovora. Unutar razdoblja od 5 godina od dana potpisa ugovora, bjanko zadužnica se može aktivirati radi povrata odobrenih sredstava.
Korisnik je dužan u razdoblju 5 godina na zahtjev Općine Nova Bukovica dostaviti dokaz o prebivalištu na adresu nekretnine sufinancirane iz Javnog poziva raspisanog ovim Programom.



5. POSTUPAK PODNOŠENJA PRIJAVA I NAČIN DODJELE POTPORE
Javni poziv mladim obiteljima za dostavu prijava za korištenje mjera za pomoć pri rješavanju stambenog pitanja i unaprjeđenje uvjeta stanovanja na području Općine Nova Bukovica objavljuje se u pravilu, početkom godine i vrijedi do kraja tekuće godine ili do iskorištenja sredstava te se i prijava može podnijeti tijekom toga razdoblja.
Javni poziv mora sadržavati popis mjera koje mladi obitelji mogu koristiti, popis dokumentacije koju moraju dostaviti za korištenje pojedine mjere, uvjete koje podnositelj mora zadovoljavati da bi bio korisnik mjere i sve ostale značajke pojedine mjere.
Javni poziv se objavljuje na službenim internet stranicama općine Nova Bukovica (https://www.novabukovica.hr/) i na Oglasnoj ploči Općine Nova Bukovica.
Općinski načelnik Općine Nova Bukovica donosi Odluku o raspisivanju Javnog poziva za dodjelu potpora za unapređenje uvjeta stanovanja mladih obitelji i mladih na području Općine Nova Bukovica u tekućoj godini. Za potrebu provedbe javnog poziva općinski načelnik Općine Nova Bukovica imenuje tročlano Povjerenstvo za provedbu postupka dodjele potpora za unapređenje uvjeta stanovanja mladih obitelji i mladih na području Općine Nova Bukovica (u daljnjem tekstu: Povjerenstvo).
Ukoliko prijava nije potpuna, može se podnositelja prijave pozvati da u pet ( 5 ) radnih dana dopuni prijavu odnosno dostavi manjkave dokumente ili dokumente koji nedostaju. Ukoliko u danom roku podnositelj ne otkloni nedostatak, njegova prijava neće se uzimati u obzir.
Kao prihvatljiv trošak po ovom Programu priznaju se troškovi, uz ostale uvjete utvrđene ovim Programom, od 01. siječnja 2026. godine.
Potpora za stambeno zbrinjavanje se ne može dodijeliti mladim obiteljima koje su već ostvarile pravo na stambenu potporu Općine Nova Bukovica po do sada objavljenim javnim pozivima.
S korisnicima, koji udovoljavaju uvjetima Programa, općinski načelnik Općine Nova Bukovica zaključuje Ugovor o dodjeli potpore za stambeno zbrinjavanje mladih obitelji, a koja će biti isplaćena do 31. prosinca tekuće godine.
Prije sklapanja Ugovora korisnik se obvezuje dostaviti bjanko zadužnicu ovjerenu kod javnog bilježnika, kao instrument osiguranja.

6. KORISNICI POTPORE
Korisnici mjere iz ovog Programa su mladi i mlade obitelji.
Korisnici mjera po ovom Programu mogu imati prebivalište izvan područja Općine Nova Bukovica pod uvjetom da stambeno pitanje rješavaju na području Općine Nova Bukovica i da će tu imati prijavljeno prebivalište.
Korisnik koji ostvari poticaj za mjeru iz ovoga Programa nema pravo podnijeti zahtjev za drugu mjeru poticaja za stambeno zbrinjavanje mladih obitelji idućih 5 godina.
Iznimno, prednost pri dodjeli potpore radi rješavanja vlastitog stambenog pitanja na području Općine Nova Bukovica imaju mladi poljoprivrednici uz uvjet da su zadovoljili sve uvjete propisane u ovom Programu te koji zadovoljavaju sljedeće uvjete:
- upisani u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva;
- nositelj poljoprivrednog gospodarstva nije stariji od 40 godina u godini podnošenja zahtjeva.
Ovime se želi pružiti veća potpora mladim poljoprivrednicima koji su nedavno prvi put osnovali poljoprivredno gospodarstvo kako bi njihova ekonomska situacija bila stabilnija, sigurnija, neovisnija i stvorila ozračje da formiraju obitelj i ostanu živjeti na području Općine Nova Bukovica.



7. ZAKLJUČAK
Ovim Programom nije moguće u cijelosti riješiti ukupnu problematiku demografskog stanja na području Općine Nova Bukovica, ali demografsko stanje u Općini Nova Bukovica ne sagledava se samo kao socijalni problem, već kao integralni dio ukupnog društvenog i gospodarskog razvoja s obzirom da se broj stanovništva, obrazovna i dobna struktura praktički odražava se razvoj svih gospodarskih i društvenih djelatnosti.
Stoga je posebno naglašeno da se željeni demografski ciljevi ne mogu ostvarivati povremeno, već trebaju biti rezultat kontinuiranog planiranja, uz angažiranje konkretnih financijskih sredstava koja se osiguravaju u Proračunu Općine Nova Bukovica.
Sredstva za dodjelu potpore po ovom Programu, osigurana su u Proračunu Općine Nova Bukovica za 2026.godinu.
Ovaj Program stupa na snagu osmog dana od objave u Službenom glasniku Općine Nova Bukovica.

